**Ρευματολογία**

 Οι ρευματικές/μυοσκελετικές παθήσεις είναι συχνές παθήσεις στο γενικό πληθυσμό προσβάλλοντας παγκοσμίως περίπου 1 στους 4 ενήλικες. Η πλειοψηφία των παθήσεων αυτών είναι εκφυλιστικής αιτιολογίας αλλά σε ένα σημαντικό ποσοστό αφορούν αυτοάνοσα ή αυτοφλεγμονώδη νοσήματα.

 Η γνώση των βασικών αρχών της παθοφυσιολογίας, διάγνωσης και θεραπείας αυτών των παθήσεων είναι απαραίτητη στο προπτυχιακό επίπεδο της Ιατρικής Εκπαίδευσης ώστε ο νέος ιατρός να είναι σε θέση να αναγνωρίσει πρώιμα τις χαρακτηριστικές εκδηλώσεις αυτών των νοσημάτων και είτε να θεραπεύσει άμεσα ή να παραπέμψει στον ειδικό ιατρό τους ασθενείς με ρευματικά νοσήματα.

 Οι Εκπαιδευτικοί Στόχοι, του Κατ’ Επιλογήν Υποχρεωτικού Μαθήματος της Ρευματολογίας, μέσω διαδραστικών διαλέξεων από έμπειρα μέλη ΔΕΠ του Τομέα Παθολογίας της Ιατρικής Σχολής του ΕΚΠΑ περιλαμβάνουν:

* Γνώση της επιδημιολογίας των ρευματικών νοσημάτων
* Πρακτική διαγνωστική προσέγγιση ασθενών με μυοσκελετικό πόνο
* Απαιτούμενο βασικό εργαστηριακό έλεγχο για την διάγνωση των ρευματικών παθήσεων
* Πρακτικές γνώσεις ανοσολογίας για την κατανόηση της παθοφυσιολογίας των ρευματικών νοσημάτων
* Βασικές γνώσεις της παθοφυσιολογίας, κλινικών εκδηλώσεων, εργαστηριακών/απεικονιστικών ευρημάτων και θεραπείας των συχνότερων ρευματικών/μυοσκελετικών νοσημάτων που περιλαμβάνουν:

 - Περιοχικά/γενικευμένα σύνδρομα πόνου

 - Εκφυλιστικά νοσήματα αρθρώσεων

 - Κρυσταλλογενείς αρθρίτιδες

 - Φλεγμονώδεις αρθρίτιδες (ρευματοειδής αρθρίτιδα, σπονδυλαρθρίτιδες)

 - Συστηματικά ρευματικά νοσήματα (ΣΕΛ, σκληρόδερμα, μυοσίτιδες,

 Σ.Sjogren, αγγειίτιδες, αυτοφλεγμονώδη νοσήματα)

* Νεώτερα δεδομένα που αφορούν την Γονιδιωματική και Φαρμακογονιδιωματική στις ρευματικές παθήσεις καθώς και τις καινοτόμες θεραπείες των αυτοανόσων ρευματικών νοσημάτων